ݣابرييل ؤلا جبريل بن سمحون (مزيود ف 3 ماي 1938 ف صفرو) هوّا أكاديمي ؤ مونتيج د لأفلام ؤ كاتب روائي ؤ مسراحي إسرائيلي من أصل مغريبي. بن سمحون هاجر معا فاميلتو ل إسرائيل فاش كان عندو 9 سنين. بعض لأعمال لأدابية ؤ لمسراحية ديالو فيها تأتير ديال تّقافة لمغريبية، ؤ كيهضر فيها على لهجرة د ليهود لمغاربا ل إسرائيل. جدّ ݣابرييل بن سمحون، رافاييل يعقوب بنسمحون، كان حاخام ؤ دايان (قاضي يهودي) ف فاس ؤ ألف كتوبا على لقانون ليهودي. بّاه داود بنسمحون كان خدّام نجّار، ؤ مّو رينا بنسمحون ألّفات كتاب على لكوزينة لمغريبية. لفاميلة هاجرات ل إسرائيل ف 1947 حارݣين، ؤ لباطو ديالهوم تشد من طاراف سّلطات لبريطانية ؤ بقاو مدة ف قبرص. موراها تسيفط جبريل بن سمحون على عمر د 10 سنين معا خوه صّغير ل إسرائيل، ؤ بقاو ف مؤسسة خاصة ب لأطفال حتا لتاحقو بيهوم واليديهوم. بّاه شارك ف لحرب د إسرائيل ف 1948، ؤ موراها ستاقرو ف مدينة حيفا. كاينين بزاف د لأفراد ديال فاميلة بنسمحون لي باقين مدفونين ف لمقبارة ليهودية د فاس. من 1956 تال 1962 كان دار سّربيس لإجباري د لعسكر.